અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓ દ્વારા શહેરના જે તે વોર્ડમાં છાશવારે સ્વચ્છતા વોર્ડ રાઉન્ડ લેવાય છે. છેલ્લા ૧૭ સ્વચ્છતા રાઉન્ડમાં જ મ્યુનિસિપલ તિજોરીમાંથી રૂ.પ૧ લાખથી વધુ ખર્ચાઇ ચૂક્યા છે. સ્વચ્છતા અભિયાન પાછળ પાણીની જેમ પૈસા વપરાતા હોવા છતાં દેશના સ્વચ્છ શહેરોની યાદીમાં અમદાવાદ ૧૪મા ક્રમે આવ્યું છે. આનું મુખ્ય કારણ તંત્રનું સ્વચ્છતા અભિયાન ફક્ત આંકડા આધા‌િરત છે. જો તેમ ન હોત તો ખુદ ખમાસા દાણાપીઠ ખાતે આવેલા મુખ્યાલય પરિસરમાં જ સ્વચ્છતા અભિયાન ચલાવવાની જરૂર ઊભી ન થાત.